U Heribanovcov sú Vianoce presne také ako členovia rodiny. Tradičné a veselé. Dodržiavajú množstvo zvykov, pričom niektoré vykúzlia neznalým úsmev na tvári. Sviatky, ktorých prípravu majú stále pod palcom rodičia si užívajú najmä dcéry Tamara a Babsy.
Aj keď sa už Tamara stala na začiatku tohto roka mamou malej Emílie, Vianoce strávia všetci pokope. Lebo presne takto to majú všetci radi.
V množstve rodín sa s pribúdajúcimi rokmi zabúda na tradície. U Heribanovcov je to naopak. Rok čo rok si Štedrý deň ozvláštnia o nejakú novú.
Pre rokom po prvýkrát napríklad liali olovo: "Skutočne tie minulé Vianoce boli ešte o niečo tradičnejšie. Liali sme olovo a spoločne hádali zo stuhnutého tvaru, čo nás čaká," spomína Tamara Heribanová.
Tento zvyk plánujú zopakovať aj tento rok. Zábavy totiž nikdy nie je dosť a aspoň zrekapitulujú, či im odliatky vyveštili správne.
Netradičné zvyky
Okrem liatia olova sa u Heribanovcov traduje aj štedrovečerná sprcha.
"Sprchujeme sa pred štedrou večerou. Nie spolu, každý zvlášť, aby sme boli čistí a voňaví a aby sme zo seba zmyli všetky negatívne energie," vysvetľuje netradičný zvyk Babsy.
Následne sa celá rodina pekne oblečenie a ešte pred večerou sa číta z Biblie. "Tiež spievame koledy, lámeme oblátky a nechýbajú ani šupinky z kapra pod sviatočným tanierom ako symbol hojnosti v nasledujúcom roku," dopĺňa jej sestra Tamara.
Prvé Vianoce
Minulé Vianoce boli práve pre Tamaru a jej manžela posledné vo dvojici. V januári sa im narodila dcéra Emília, ktorú láskyplne prezývajú Emilka.
Najdôležitejšie správy z východu Slovenska čítajte na Korzar.sme.sk.